กองทุนน้ำมันติดลบใกล้แสนล้านบาท ยืนยันรัฐบาลต้องใช้ทุกเครื่องมือดูแลปัญหาประชาชน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวหลังการเป็นประธานการประชุมคณะกรรมการส่งเสริมการลงทุน ครั้งที่ 3/2565 ณ ทำเนียบรัฐบาล ว่าการประชุมในวันนี้เผื่อเตรียมมาตรการรองรับสำหรับความต้องการในการส่งเสริมการลงทุนในอนาคต เพราะการให้สิทธิประโยชน์ทางภาษีเพียงอย่างเดียวอาจจะยังไม่เพียงพอต่อความต้องการของนักลงทุนและภาครัฐเอง รัฐบาลจึงได้เตรียมการปรับโครงสร้างภายในของคณะกรรมการส่งเสริมการลงทุนเพื่อให้มีความพร้อมในการรองรับการเปลี่ยนแปลงส่วนกรณีข้อเสนอจากนายกรณ์ จาติกวณิช หัวหน้าพรรคกล้า และอดีต รมว.คลัง เสนอแนวทางแก้ปัญหาราคาพลังงานเชื้อเพลิงในขณะนี้ ที่ระบุว่า ควรกำหนดเพดานค่าการกลั่น เสนอเก็บ “ภาษีลาภลอย” (Windfall Tax) นั้น นายกรัฐมนตรี ระบุว่า ได้มีการติดตามและให้ตรวจสอบข้อเท็จจริงว่าสามารถทำได้หรือไม่ โดยมองว่าต้องเป็นการขอความร่วมมือ ไม่สามารถดำเนินสั่งการได้เพราะติดข้อกฎหมาย โดยยืนยันรัฐบาลจะทำให้ดีที่สุด ในขณะนี้รัฐบาลก็เข้าไปดูแลโครงสร้างราคาเท่าที่ทำได้ทั้งโครงสร้างภาษี การอุดหนุนเงินทุนเข้ากองทุนน้ำมัน ซึ่งในตอนนี้ได้รับรายงานจากนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน ว่าได้มีการติดต่อขอความร่วมมือผู้ประกอบการไปแล้วในขณะที่ผู้สื่อข่าวถามต่อว่า ในตอนนี้ตัวเลขกองทุนน้ำมันเชื้อเพลิงติดลบใกล้จะ 1 แสนล้านบาทแล้ว มีความกังวลต่อการฟื้นตัวทางเศรษฐกิจในระยะยาวหรือไม่ นายกรัฐมนตรี กล่าวว่า สถานการณ์ในลักษณะนี้ไม่ใช่เป็นเฉพาะในประเทศไทย เพราะรัฐบาลจำเป็นจะต้องใช้เครื่องมือทุกอย่างในการดูและประชาชน ในหลากหลายมิติและต้องใช้เงินจำนวนมากเพื่อให้ครอบคลุมปัญหา ซึ่งช่องทางการหารายได้ของรัฐก็มีไม่มากจึงต้องคำนึงถึงการใช้เงินให้เกิดประสิทธิภาพสูงสุด